諸公分韻躡冒頓之區落焚老上之龍庭得老庭字  其二
作者：張孝祥
朝代：宋

paragraphs: 吳甲組練明，吳鈎瑩青萍。
戰士三百萬，猛將森列星。
揮戈却白日，飲渴枯滄溟。
如何天驕子，敢來干大刑。
嗚呼三十年，中原飽羶腥。
陛下極涵容，宗祊甚威靈。
犬羊爾何知，梟獍心未寧。
囊血規射天，蒼蠅混驚霆。
佛狸定送死，榆關不須扃。
虜勢看破竹，我師真建瓴。
便當收咸陽，政爾空朔庭。
明堂朝玉帛，劍佩鳴東丁。
八章車攻詩，十丈燕然銘。
我學益荒落，尚可寫汗青。